ΑΡΙΘΜΟΣ 1

**ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

**ΕΛΑΣΣΩΝ ΟΛΟΜΕΛΕΙΑ**

Συγκροτήθηκε από τα μέλη του Α.Σ.Ε.Π. Διονύσιο Λασκαράτο, Προεδρεύοντα, Αντιπρόεδρο, Ηλία Νικολόπουλο Αντιπρόεδρο, Αθανάσιο Παπαϊωάννου Αντιπρόεδρο, τους Προέδρους των Τμημάτων, Χαρίλαο Κλουκίνα και Δημητρούλα Μαυρομμάτη, τις Συμβούλους Μαρία Θεοδωράκη–Ρεντούμη και Ευαγγελία Βλάχου, κωλυομένων των Προέδρων του Β΄ Τμήματος Στέλλας Μαργέλλου και του Δ΄ Τμήματος Ηλία Ψώνη.

Η Ελάσσονα Ολομέλεια, λόγω των ειδικών συνθηκών του COVID 19, πραγματοποιήθηκε διαδικτυακά με τηλεδιάσκεψη μέσω της υπηρεσίας e:Presence (<https://www.epresence.gr>) στις 11 Ιανουαρίου 2021, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

Αντικείμενο της συνεδριάσεως ήταν η επίλυση του θέματος που απασχόλησε το Β΄ Τμήμα του Α.Σ.Ε.Π. αναφορικά **με τη μοριοδότηση του κριτηρίου της εμπειρίας για τον κλάδο/ειδικότητα ΔΕ Οδηγών Λεωφορείων**, κατόπιν εξέτασης των ενστάσεων ….. υποψηφίων, κατά των προσωρινών πινάκων κατάταξης, για την πλήρωση με σειρά προτεραιότητας 367 θέσεων προσωπικού ΔΕ Οδηγών Λεωφορείων και 56 θέσεων ΔΕ Τεχνιτών διαφόρων ειδικοτήτων, με σχέση εργασίας Ιδιωτικού Δικαίου Αορίστου Χρόνου στην ανώνυμη εταιρεία **Οδικές Συγκοινωνίες Α.Ε.**, σύμφωνα με την Προκήρυξη 1/2020 (ΑΔΑ: 9137465ΧΘΞ-ΥΓΟ), το οποίο παραπέμφθηκε στην Ελάσσονα Ολομέλεια με την ….. απόφαση του Β΄ Τμήματος, λόγω διαφωνίας των μελών του, σύμφωνα με τα οριζόμενα στις διατάξεις της περιπτώσεως στ΄ της παρ. 3 του άρθρου 17, σε συνδυασμό με την παρ. 4 του άρθρου 23 του Κανονισμού Λειτουργίας του Α.Σ.Ε.Π..

Ο Πρόεδρος έδωσε τον λόγο στον Γ΄ Αντιπρόεδρο του ΑΣΕΠ Αθανάσιο Παπαϊωάννου, που ορίσθηκε εισηγητής, ο οποίος εισηγήθηκε ως ακολούθως :

**Ι. ΣΥΝΤΟΜΟ ΙΣΤΟΡΙΚΟ**

Η προκήρυξη 1/2020 των Οδικών Συγκοινωνιών Α.Ε εκδόθηκε στο πλαίσιο της οριζόμενης από την παρ. 3 του άρθρου δευτέρου της από 22.8.2020 ΠΝΠ, όπως αυτή κυρώθηκε με το άρθρο 2 του ν. 4722/2020 (ΦΕΚ 177Α) ειδικής διαδικασίας, αξιολόγησης των αιτήσεων και δικαιολογητικών των υποψηφίων από την οικεία επιτροπή του φορέα και στη συνέχεια ασκήσεως ελέγχου νομιμότητας από το Α.Σ.Ε.Π. κατά τα ειδικότερα οριζόμενα στην εν λόγω διάταξη, λόγω των εκτάκτων αναγκών από την πανδημία στο πλαίσιο λήψης μέτρων για τον περιορισμό της διασποράς του κορωνοϊού COVID 19.

Η παραπεμφθείσα υπόθεση αφορούσε τις παραδεκτώς υποβληθείσες ενστάσεις των υποψηφίων για τον κλάδο ειδικότητα ΔΕ Οδηγών Λεωφορείων (κωδ. θέσεων 101 και 102) **…………**

Στο πλαίσιο της εξέτασης των ανωτέρω ενστάσεων από το Β΄ Τμήμα , σχετικά με τον τρόπο υπολογισμού της εμπειρίας των συμμετεχόντων στη συγκεκριμένη διαδικασία, υποψηφίων κλάδου ΔΕ Οδηγών λεωφορείων, από την αρμόδια επιτροπή, διατυπώθηκαν δύο απόψεις.

Κατά την άποψη των δύο μελών του Τμήματος, δεν δύναται να ληφθεί υπόψη η αναγραφόμενη στις βεβαιώσεις ασφαλιστικού φορέα «Ειδικότητα» του εργαζομένου προκειμένου να κριθεί η συνάφεια της εμπειρίας των υποψηφίων με το αντικείμενο των προκηρυχθεισών θέσεων, διότι, σύμφωνα με τις ισχύουσες διατάξεις και τα οριζόμενα στην οικεία προκήρυξη, οι εν λόγω βεβαιώσεις λαμβάνονται υπόψη μόνο για την απόδειξη του χρόνου ασφάλισης και όχι για το είδος της εμπειρίας. Επομένως, πρέπει να ληφθεί υπόψη το σύνολο της εμπειρίας που αποδεικνύουν προσηκόντως οι υποψήφιοι μετά τη λήψη της εκάστοτε απαιτούμενης άδειας οδήγησης, χωρίς να αξιολογείται η αναγραφόμενη στις βεβαιώσεις του ασφαλιστικού φορέα «ειδικότητα».

Κατά την άποψη της Προέδρου του Τμήματος, από τα αναφερόμενα στην προκήρυξη σχετικά με την έννοια της βαθμολογούμενης εμπειρίας και τον τρόπο απόδειξης αυτής, αν από την προσκομιζόμενη από τους υποψηφίους, στην ειδική αυτή διαδικασία, βεβαίωση ασφαλιστικού φορέα ή άλλο δικαιολογητικό αναγράφεται εμπειρία μη συναφής με το αντικείμενο της προς πλήρωση θέσης (ΔΕ Οδηγού Λεωφορείων), ορθώς αυτή δεν ελήφθη υπόψη από την οικεία Επιτροπή του Ο.ΣΥ., στο πλαίσιο της αρμοδιότητας που είχε από τον νόμο [άρθρο δεύτερο μέρους Α. της από 22-8-2020 ΠΝΠ, όπως αυτή κυρώθηκε με το Ν. 4722/2020 (ΦΕΚ 177/Α΄)] για την αξιολόγηση των αιτήσεων και των υποβληθέντων δικαιολογητικών.

**II. ΝΟΜΟΘΕΤΙΚΟ ΠΛΑΙΣΙΟ**

Σύμφωνα με το άρθρο 18 του ν. 2190/1994 «ως εμπειρία νοείται η απασχόληση με σχέση εργασίας ή σύμβαση έργου στο δημόσιο ή στον ιδιωτικό τομέα ή άσκηση επαγγέλματος σε καθήκοντα ή έργα **συναφή** με το γνωστικό αντικείμενο του τίτλου σπουδών ή με το αντικείμενο της προς πλήρωσης θέσης, μετά την απόκτηση του βασικού τίτλου σπουδών με τον οποίο ο υποψήφιος μετέχει στη διαγωνιστική διαδικασία και ως προς τις περιπτώσεις για τις οποίες απαιτείται άδεια ασκήσεως επαγγέλματος, μετά τη λήψη της άδειας». Εξάλλου, σύμφωνα με την παρ. 8 του άρθρου 17 του ν. 2190/1994, όπως τροποποιήθηκε από την παρ. 2 του άρθρ. 2 του ν. 3260/2004 και εν συνεχεία από την παρ. 1 του άρθρ. 4 του ν. 3320/2005, η οποία σύμφωνα με την παρ. 4 του άρθρ. 2 του ν. 3260/2004 ισχύει και για την εφαρμογή του άρθρ. 18 του ν. 2190/1994, «για την απόδειξη του χρόνου και του είδους της εμπειρίας του υποψηφίου στις περιπτώσεις που για την άσκηση του επαγγέλματος απαιτείται άδεια, **αρκεί** η ύπαρξη της άδειας και η βεβαίωση του οικείου ασφαλιστικού φορέα ότι εξακολουθεί να είναι ασφαλισμένος».

Ομοίως, στην οικεία προκήρυξη αναφέρονται τα εξής:

*«****4. ΕΜΠΕΙΡΙΑ (τρόπος απόδειξης - επισημάνσεις σχετικα με τον υπολογισμο της εμπειρίας και λοιπεσ διευκρινΙσεις)***

*Η εμπειρία λαμβάνεται υπόψη εφόσον έχει αποκτηθεί στην ημεδαπή ή αλλοδαπή* ***μετά τη λήψη του βασικού τίτλου σπουδών*** *με τον οποίο ο υποψήφιος μετέχει στη διαγωνιστική διαδικασία και όπου απαιτείται, σύμφωνα με τα προσόντα όπως αυτά ορίζονται στο ΚΕΦΑΛΑΙΟ Β΄, άδεια ασκήσεως επαγγέλματος ή άλλη επαγγελματική άδεια ή επαγγελματική άδεια οδήγησης ή βεβαίωση,* ***μετά την απόκτηση αυτών, σε συνδυασμό πάντοτε με την, κατά περίπτωση, ασφαλιστική κάλυψη****.*

*Τα απαραίτητα δικαιολογητικά για την απόδειξη της βαθμολογούμενης εμπειρίας αναφέρονται αναλυτικά παρακάτω.*

***1. Βαθμολογούμενη εμπειρία***

*Ως βαθμολογούμενη εμπειρία θα ληφθεί υπόψη η απασχόληση με σχέση εργασίας ή σύμβαση έργου στο δημόσιο ή τον ιδιωτικό τομέα ή άσκηση επαγγέλματος σε καθήκοντα ή έργα:*

***α)Συναφή με το αντικείμενο*** *των προς πλήρωση θέσεων, για τις οποίες η εμπειρία δεν αποτελεί τυπικό προσόν διορισμού.*

***Η ανωτέρω εμπειρία αποδεικνύεται:***

1. *Όπου απαιτείται άδεια άσκησης επαγγέλματος ή άλλη επαγγελματική άδεια ή ή επαγγελματική άδεια οδήγησης ή βεβαίωση ή βεβαίωση εγγραφής, σύμφωνα με τα αναφερόμενα στην* ***ενότητα Α (1)*** *ή στις* ***Ειδικές Περιπτώσεις της παραγράφου 2*** *(Τρόπος απόδειξης της εμπειρίας) που ακολουθεί.*

*………………………..*

***2. Τρόπος απόδειξης της εμπειρίας***

*Τα δικαιολογητικά τα οποία απαιτούνται κατά περίπτωση, για την απόδειξη του είδους και της χρονικής διάρκειας της εμπειρίας, είναι τα εξής:*

***Α. Όταν απαιτείται άδεια άσκησης επαγγέλματος****:*

*Για τους* ***μισθωτούς*** *και τους* ***ελεύθερους επαγγελματίες****:*

***(1) Όταν δεν ζητείται εξειδικευμένη εμπειρία****:*

***•*** *Άδεια άσκησης επαγγέλματος και*

***•*** *Βεβαίωση του οικείου ασφαλιστικού φορέα, στην οποία να αναγράφεται η χρονική διάρκεια της ασφάλισης.»*

**III. ΕΡΜΗΝΕΙΑ ΚΡΙΣΙΜΩΝ ΔΙΑΤΑΞΕΩΝ**

Από το συνδυασμό των ανωτέρω, ήτοι των ισχυουσών διατάξεων και των διαλαμβανομένων στην οικεία προκήρυξη, η οποία έχει κανονιστικό περιεχόμενο συμπληρωματικό προς τον νόμο, προκύπτει ότι η μοριοδοτούμενη εμπειρία πρέπει να είναι συναφής με το αντικείμενο των προς πλήρωση θέσεων και να έχει αποκτηθεί κατόπιν της, κατά περίπτωση απαιτούμενης άδειας, εν προκειμένω της άδειας οδήγησης, και να καλύπτεται ασφαλιστικά.

Το γεγονός ότι στις προσκομιζόμενες προς απόδειξη της εμπειρίας βεβαιώσεις του οικείου ασφαλιστικού φορέα δεν αναγράφεται πάντα το αντικείμενο της εργασίας δεν σημαίνει ότι για την μοριοδότηση της εμπειρίας δεν πρέπει να αξιολογείται η συνάφεια αυτής με το αντικείμενο των προς πλήρωση θέσεων. Στις περιπτώσεις που στη βεβαίωση του ασφαλιστικού φορέα δεν αναγράφεται η ειδικότητα απασχόλησης του υποψηφίου, τεκμαίρεται η συνάφεια της εμπειρίας. Το τεκμήριο όμως αυτό ανατρέπεται όταν από την δήλωση του υποψηφίου, τη βεβαίωση του ΕΦΚΑ ή τη βεβαίωση δημόσιας υπηρεσίας (εάν πρόκειται για απασχόληση στο δημόσιο) προκύπτει ότι δεν υπάρχει συνάφεια της εμπειρίας, οπότε αυτή δεν μπορεί να μοριοδοτηθεί.

Εξ άλλου, τα ανωτέρω ενισχύονται και από το γεγονός ότι η προβλεπόμενη νομοθετικά απαίτηση κατοχής άδειας άσκησης επαγγέλματος, αποσκοπεί στην εξυπηρέτηση δημοσίου συμφέροντος ή δημόσιας τάξης, συνδεόμενη με έννομα αγαθά που διακυβεύονται όταν δεν υφίσταται αυτή. Κατά συνέπεια όταν το τεκμήριο της συνάφειας της εμπειρίας ανατρέπεται από τα στοιχεία του φακέλου του υποψηφίου, όπως και στις ανωτέρω αναφερόμενες ….. περιπτώσεις ……., η εμπειρία δεν μπορεί να ληφθεί υπόψη.

Επιπλέον, η πρόσληψη των πλέον έμπειρων στο συγκεκριμένο αντικείμενο οδηγών συνάδει πλήρως προς την έννοια της αξιοκρατίας αλλά και της ίσης μεταχείρισης, αφού η ίση μεταχείριση επιβάλλει να μην αντιμετωπίζονται με ίδιο τρόπο άτομα με διαφορετικές ικανότητες.

Κατόπιν τούτων, αν στην προσκομιζόμενη από τους υποψηφίους, βεβαίωση ασφαλιστικού φορέα ή άλλο δικαιολογητικό, αναγράφεται εμπειρία μη συναφής με το αντικείμενο της προς πλήρωση θέσης (ΔΕ Οδηγού Λεωφορείων), ορθώς αυτή δεν ελήφθη υπόψη από την οικεία Επιτροπή του Ο.ΣΥ., στο πλαίσιο της αρμοδιότητας που είχε από το νόμο (άρθρο δεύτερο μέρους Α. της από 22-8-2020 ΠΝΠ, όπως αυτή κυρώθηκε με το Ν. 4722/2020 (ΦΕΚ 177/Α΄) για την αξιολόγηση των αιτήσεων και των υποβληθέντων δικαιολογητικών».

Αντίθετα, στην περίπτωση που στις βεβαιώσεις του ασφαλιστικού φορέα αναγράφεται μόνο το είδος δραστηριότητας της επιχείρησης και δεν προκύπτει με σαφήνεια το είδος της απασχόλησης του υποψηφίου, τεκμαίρεται η συνάφεια της εμπειρίας.

Ακολούθως, τον λόγο έλαβε ο Πρόεδρος της Ελάσσονος Ολομέλειας ο οποίος συμφώνησε με την εισήγηση και ανέφερε: Από το συνδυασμό των όρων της προκήρυξης (κεφ. Α΄, ΙΙ Τυπικά προσόντα του κλάδου οδηγών λεωφορείων και κεφ. Δ΄ αριθμ. 4 Εμπειρία - τρόπος απόδειξης, επισημάνσεις σχετικά με τον υπολογισμό της εμπειρίας κλπ) που απαιτούν για τους υποψηφίους οδηγούς του Κύριου Πίνακα για την απόδειξη της εμπειρίας την κατοχή άδειας άσκησης επαγγέλματος και βεβαίωση του οικείου ασφαλιστικού φορέα για τη χρονική διάρκεια της ασφάλισης, ενώ με τους υποψηφίους του 2ου Επικουρικού Πίνακα και τριετή εμπειρία οδηγού μετά την απόκτηση της επαγγελματικής άδειας, σαφώς συνάγεται ότι για την κατάληψη της θέσης του οδηγού, η εμπειρία πρέπει να είναι συναφής με τα εν γένει καθήκοντά του οδηγού. Η ερμηνεία αυτή συνάδει από το βαθμό ευθύνης των προσλαμβανομένων που απαιτεί η δημόσια ασφάλεια και προστασία του επιβατικού κοινού και των μετακινούμενων πολιτών, αλλά και οι αρχές της ισότητας και ίσης μεταχείρισης των διαγωνιζομένων όπως εκτίθεται και στην εισήγηση. Δεν μπορεί να αναγνωριστεί εμπειρία οδηγού που είναι άσχετη με τα εν γένει καθήκοντα του οδηγού, όπως ορθά έκρινε η επιτροπή του φορέα που διενήργησε κατά νόμο την επιλογή των υποψηφίων, ………...

Στη συνέχεια έλαβαν τον λόγο και τα λοιπά μέλη της Ελάσσονος Ολομέλειας και μετά από διαλογική συζήτηση και ανταλλαγή απόψεων τα μέλη ομόφωνα τάχθηκαν με την εισήγηση, κρίνοντας ότι εμπειρία που προκύπτει από βεβαίωση ασφαλιστικού φορέα ή άλλο δικαιολογητικό και δεν είναι συναφής με το αντικείμενο της προς πλήρωση θέσης (ΔΕ Οδηγού Λεωφορείων), δεν λαμβάνεται υπόψη, όπως έκρινε και η οικεία Επιτροπή του Ο.ΣΥ., άποψη που διατυπώθηκε από τη μειοψηφήσασα γνώμη στην …… απόφαση του Β΄ Τμήματος.

Επομένως, ενόψει όσων παραπάνω έγιναν δεκτά, η Ελάσσων Ολομέλεια ομόφωνα επιλύει τη διαφωνία που ανέκυψε υπέρ της γνώμης της μειοψηφίας που διατυπώθηκε στην υπ’ αριθμ. …… απόφαση του Β΄ Τμήματος του Α.Σ.Ε.Π και αναπέμπει την υπόθεση στο Τμήμα αυτό για την έκδοση αποφάσεως.

**Για τους λόγους αυτούς**

Η Ελάσσων Ολομέλεια επιλύει ομόφωνα το ζήτημα που ανέκυψε στην αριθμ. …. απόφαση του Β΄ Τμήματος υπέρ της άποψης της μειοψηφίας και αναπέμπει την υπόθεση στο Τμήμα αυτό για την έκδοση αποφάσεως, κατά τα οριζόμενα στο σκεπτικό της παρούσας.

##### Ο ΠΡΟΕΔΡΟΣ Η ΓΡΑΜΜΑΤΕΑΣ